**Rokų vardo istorija ir kilmė**

Rokai Roko lauko vardu pirmą kartą paminėti 1500 m. dokumente, kuriuo LDK didysis kunigaikštis Aleksandras pinigų kalėjui Henrikui Šliagiriui prie Jiesios dovanoja žemės. Roko laukas minimas ir 1578 m. Kauno seniūno Jono Chodkevičiaus dokumente, kuriame skiriama žemės Jurgiui Reineriui popieriaus malūnui statyti.

1639 m. fundaciniame rašte LDK kancleris Stanislovas Radvila patvirtina 1603 m. donaciją Kauno bernardinų vienuoliams ir čia jau mini Rokakiemio pavadinimą.

1807 m. Naujosios Rytų Prūsijos žemėlapyje pažymėta Rokay. Manoma, kad duomenys jam imti iš vietos gyventojų. Vadinasi, čia dabartinio Rokų vietovardžio pradžia.

Ką galėtų reiškti pavadinimas Rokai? Greičiausiai jis atsirado iš vardo Rokas. Gal tai kryžiuočių krikšto palikimas? Šventasis Rokas- ligonių globėjas, o Rokų laukai – tikras gyvybės lopšys, ypač teigiamą energiją spinduliuoja skardžiai. Gal dėkingi už išgijimus riteriai taip pakrikštijo šią žemę ir ją tokiu pavadinimu pažymėjo savo žemėlapiuose? Šis vardas krikščioniškas, o Sūduva, kurios teritorijoje yra Rokai, kaip minima istoriniuose šaltiniuose, pradėta apgyvendinti tik po 1410 m.   
Žalgirio mūšio. Iki to laiko ši tankiomis giriomis apaugusi žemė dėl karų su kryžiuočiais buvo mažai gyvenama, tad Roko lauko pavadinimas galėjo atsirasti vėliau, po krikšto, pripratus prie krikščioniškų vardų ir pradėjus jais krikštytis, nebūtinai šventojo garbei: žmogus, vardu Rokas, galėjo būti Rokų žemių savininkas.

**Jiesios upelis**

Upės pavadinimas liudija čia gyvenusias narsias jotvingių gentis. Jiesia buvo viena srauniausių ir skaidriausių Lietuvos upių.

Jiesia teka Marijampolės, Prienų ir Kauno rajonų teritorijomis. Nemuno kairysis intakas. Ilgis 62 km, baseino plotas 474 km². Prasideda Dembavos apylinkėse, Marijampolės rajone, įteka į Nemuną Kauno mieste.

Jiesia turi 16 intakų. Nuo žiočių paėjus 0,7 km, pirmasis kairysis Jiesios draustinio intakas – Sąnaša, 4,2 km ilgio upelis, pratekantis ties geležinkelio pervaža netoli Jiesios gyvenvietės. Paėjus dar 8,4 km., Rinkūnų kaime nuo Garliavos atiteka 6,9 km upelis Maišys. Už 0,8 km pasirodo trečiasis Jiesios draustinio intakas (jau dešinysis) – Vyčius, savo vandenėlius smėlingomis kilpomis atplukdąs pro Raželių mišką. 16,7 km ilgio Vyčius taip pat turi savo intaką – 2,4 km ilgio Striaunę, įtekančia iš kairės, likus 8,5 km iki Vyčiaus žiočių, prie Patamulšėlio kaimo.

Už 0,3 km į Jiesią įteka ketvirtasis draustinio intakas – Aukštažys. Jis tokio pat ilgio kaip ir sąnaša, taip pat kairysis intakas. Dar už 1,3 km atvinguriuoja paskutinis draustinio upelis, kairysis Jiesios intakas – Kumė. Kumės vaga, pilna bebrų užtvankų, tęsiasi 5,4 kilometro.

Dar Rokų apylinkės ribose yra už 4,9 km nuo Kumės esantis kairysis Jiesios intakas Šlapakšna, 9,6 km ilgio upelis. Už 2,3 km nuo jo į Jiesią atiteka Girmuonis. Šis dešinysis Jiesios intakas, tekąs iš Girininkų kaimo per Dangstynės kaimą, turi ir savo intakėlių. Tai Girmuonio dešinysis intakas – Juodupė, atvinguriuojanti iš Juodgirės, kairysis intakas – Šunupė, atitekanti per Dangstynės kaimą, ir prie Girininkų mokyklos atvinguriuojanti, vasarą beveik išdžiūstanti Motera, kairysis Girmuonio intakas.

Jiesia teka į šiaurės rytus, žemupys – į šiaurę. Upė patvinksta pavasarį, tirpstant sniegui. Vandens lygio svyravimo per metus amplitudė: vidutinė 1,5 m, didžiausia – 3,7 m. Vidutinis debitas žiotyse 2,65 m³/s.

Jiesos upelyje išnykę prosenelių žvejoti vėžiai, upinės nėgės, lydekos, šapalai, raudės, aukšlės, vijūnai, vėgėlės, žiobriai. Išlaužo žuvininkystės ūkis „paduoda“ karpių, prisiveisė pūgžlių, karosų, ešerių.

Jiesia srauni ir vinguriuota upė. Joje gausu slenksčių, krioklių. Jiesios upę maitina iš šlaitų besisunkiantys šaltiniai. Upės vanduo užterštas vietinių kanalizacijų nuotekomis.

Jiesios šlaitai nuo seno traukė grožio pasiilgusias širdis. Buvo daugeliui mėgstamiausia pasivaikščiojimų vieta. Nenuostabu, kad tarpukariu, nemažai Lietuvos inteligentų, ypač menininkų, pajiesyje statėsi vilas, namus. Ne vienas kūrėjas pajiesyje sėmėsi įkvėpimo. Atrodytų, kuo čia dėtas įkvėpimas ir sunkiai įkandami fizikos, chemijos ar bendrosios biologijos mokslai. Gamtos mokslai – ne vien sunkios formulės, uždaviniai, teorijos ir dėsniai, kartais suprantami tik siauram mokslininkų ratui. Tai ir platesnis, gilesnis žvilgsnis į pasaulį, kurį dažniausiai mums patogiausia suvokti jausmais. Manau, nesuprimityvinsime nei gamtos grožio, nei poezijos poteksčių, pamėginę į juos pažvelgti gamtamokslio akimis, aktyvindami ne tik jausmus, bet ir protą.

Prie Jiesios dažnai buvodavo poetė Salomėja Nėris: studentų ateitininkų iškylose, svečiuose pas rašytoją Kazį Borutą. Ji net ruošėsi namą pajiesyje statytis. Bet, ieškodama sklypo, anksčiau apsilankė Palemone... Ištrauka iš S. Nėries eilėraščio *„Pajiesy“:*

*Jiesios krantuos ievos žydi.*

*Skamba krūmai nuo dainų,*

*Širdį man ledai sukaustė.*

*Sieloj žiemą gyvenu.*

*Žalias krantas. Tolumoje*

*Bėga, skuba traukinys.*

*Jam su ašarom grūmoju –*

*Mano širdį neša jis.*

Tas ateitininkų ir jaunųjų poetų iškylas prie Jiesios dažnai organizuodavo Kauno universiteto profesorius, rašytojas Vincas Mykolaitis-Putinas. Fragmentas iš romano „Altorių šešėly“ III d., kur minima Jiesia:

„Lygiai stuksėdamas valties motoras greitai nešė juos povandeniui, ir didžiulis upės vanduo, skrodžiamas į dvi dalis, gurguliavo ir putojo prie vairo. (...) Indrulis nuo kito galo valties šūktelėjo:

* Kunige Liudai, aš tikrai maniau, kad tu šiandien kur nors Jiesios pakrantėse su Gražulyte poezijas skaitai. O pasirodo, tu čia?“

Vaizdingas Jiesios pakrantes mėgo ir rašytojas Antanas Škėma. Ištraukėlė iš romano „Balta drobulė“:

„Pajiesio molio drėgmė persisunkė pro Garšvos batus, ir jis drebėjo. Nuogos žilvičių šakos braukė jo veidą, jis aiktelėjo, kai stambesnioji užgavo spuogą. Nebuvo nei vieno storesnio medžio šitoje raizgynėje.“